Gyöngyössy Árpád 
(1956-2022)
Győrben született és élt haláláig. 
Gimnáziumi tanulmányai után a pécsi Pollack Mihály Műszaki Főiskola Épületgépész Szakán szerzett diplomát 1978-ban.
Első munkahelyén, a Győr-megyei Állami Építőipari Vállalatnál 1981-ig dolgozott, és szerzett gyakorlatot a műszaki előkészítésben, valamint az épületgépészeti szakági tervezésben.
1981-ben nősült meg és valódi szakterületi választás után munkahelyet váltott. 
Tíz éven keresztül az Északdunántúli Gázszolgáltató Vállalat tervezője, majd csoportvezetője és vezető tervezője lett. Folyamatosan képezte magát. 1988-ban tett német nyelvből középfokú nyelvvizsgát, miközben az angol nyelvtudása is hasonló szintre jutott.
Közben családja is bővült. Megszületett fia Balázs, majd lánya Réka!
1991-ben egy három hónapos németországi ösztöndíjjal a RUHRGAS AG Kutató- és Fejlesztő Intézetében dolgozott és szerzett szakmai tapasztalatokat.
1992-ben csatlakozott a VAILLANT Hungária Kft szakmai családjához. Észak- és Nyugat Magyarország területi mérnöktanácsadójaként vált ismertté szűkebb régiója határain túl is. Tanácsadói munkássága közben Euro-mérnök oklevelet is szerzett.
A 2000-es évek közepén átmenetileg megszűnt kapcsolata a VAILLANT-al. Magántervezői karrierjét indította be, futtatta fel. Megalapította a GV-OPTIPLAN BT-t.
Utolsó munkahelye is a VAILLANT Csoport – a Vaillant Saunier Duval Kft – lett. A tervezőkkel való kapcsolattartásban, műszaki tanácsadásban teljesedett ki mérnöki tevékenysége. Arra az időszakra esett szolgálata, amikor az épületgépész szakma minden korábbi képzeletet felülmúló innováción ment keresztül Ahhoz, hogy valaki mérnök tanácsadóként topon tudjon lenni, folyamatosan képeznie kell magát. Árpi – ahogy a szakmában ismerték – ezt tette egész szakmai életében! Aki vele kapcsolatba került fegyelmezett, pontos, megbízható szakmai partnerként, kollégaként ismerte meg.
Feszített, időnként zaklatott szakmai életéhez, karrierjéhez biztos hátteret jelentett a kiegyensúlyozott, boldog családi élete. Orvos felesége, gyermekei, illetve azok családjai. Büszke volt fiára és lányára! Büszke volt a hét unokájára, akik a betegséggel folytatott küzdelmében a reményt jelentették számára. 
Szervezete hosszantartó súlyos betegsége után adta fel a harcot!
Gyöngyössy Árpádot családja mellett gyászolja Magyarország nyugati régiójának épületgépész társadalma, gyászolják volt kollégái, barátai, ismerősei.
Nyugodj békében Árpi!
